અમદાવાદમાં આશ્રમ રોડ પર અંગ્રેજી દૈનિક ટાઇમ્સ ઑફ ઇન્ડિયાની / The Times of India ઑફિસ પાછળ સાબરમતી નદીના કિનારે રિવરફ્રન્ટની / Sabarmati Riverfront પડોશમાં આવેલું ગુજરાતી સાહિત્ય પરિષદ ભવન / Gujarati Sahitya Parishad હવે પાંચમાં પુછાતું થયું છે. એમાં તેના સાહિત્યક્ષેત્ર પ્રદાન કરતાં રામનારાયણ વિ. પાઠક સભાગૃહનો ફાળો વિશેષ છે. કારણ કે રિનોવેશન ઉર્ફે નવીનીકરણ પામ્યા પછી તેનો ઉપયોગ કરનારા વધ્યા છે તેમ પરિષદના આંગણામાં પગલાં પાડનારાની સંખ્યા પણ વધી છે. એમ કરતા પરિષદની સભ્યસંખ્યામાં પણ વૃદ્ધિ થઈ છે. અગાઉ પરિષદ પ્રમુખપદે ચૂંટાઈ આવવાની ખેવના ધરાવનાર સંભવિત ઉમેદવારોએ તાલેવંત હોવાના નાતે પોતાના કાર ડ્રાઇવરને અને આચાર્ય હોવાના નાતે સ્કૂલના પટાવાળાને પણ ખુદના ખિસ્સામાંથી ફી ભરીને પરિષદના આજીવન સભ્ય બનાવી દીધા હતા.